**PEDWAR PERSON IFANC O GYMRU YN DYCHWELYD O GYSTADLEUAETH SGILIAU RYNGWLADOL GYDA MEDALAU**

Teithiodd pedwar person ifanc o Gymru i Budapest i gynrychioli’r DU yng nghystadleuaeth sgiliau fwyaf Ewrop, EuroSkills.

Teithiodd y cystadleuwyr o Gymru fel rhan o Dîm y DU i rownd derfynol EuroSkills yn Budapest, a gynhaliwyd rhwng 26 a 28 Medi, gan ennill tair medal rhyngddyn nhw.

Roedd y tîm yn cynnwys 22 o gystadleuwyr ifanc heb eu hail sy’n fedrus mewn amrywiaeth eang o ddisgyblaethau, o beirianneg ac adeiladu i ddisgyblaethau digidol a chreadigol.

Roedd aelodau tîm Cymru yn cynnwys: Thomas Lewis o Ben-y-bont ar Ogwr, Christopher Caine o Sir Benfro, Collette Gorvett o Abertawe a Scott Kerr o Ynys Môn, a fu’n cynrychioli’r DU mewn pob math o sgiliau arbenigol.

Meddai Thomas Lewis, 21 oed, a fu’n cystadlu yn y categori gosod trydanol: “Fe wnaeth cymryd rhan roi hyder i mi ddysgu sgiliau newydd. Mae fy nheulu i’n falch iawn ohona i, ac mae fy nghyflogwr, Blues Electrical, wedi fy nghefnogi i bob cam o’r ffordd.”

Meddai Cristopher Caine, 19 oed, a fu’n cystadlu yn y categori gwaith saer ac a enillodd fedal rhagoriaeth: “Rydw i wrth fy modd fy mod i wedi ennill medal. Mae fy nheulu i’n gefnogol iawn, yn enwedig fy nhad-cu a oedd yn arfer bod yn saer. Mae cael fy mentora gan fy nghyflogwr Dominic Hicks, a oedd yng ngharfan WorldSkills UK yn 2015, wedi fy helpu i ddatblygu fy sgiliau i lefel uwch.”

Meddai Collette Gorvett, 19 oed, a fu’n cystadlu yn y categori gwasanaethau bwyty ac a enillodd fedal rhagoriaeth: “Rydw i newydd gael swydd yng Ngwesty’r Ritz, ac roedd yr hyfforddiant rydw i wedi’i gael gyda WorldSkills UK yn ffactor pwysig. Mae gwasanaeth bwyty i fod yn brofiad hudolus lle rydych chi’n cysylltu â’ch gwesteion. Enillais i fedal yn Budapest, felly galla i gael fy adnabod fel un o’r gorau yn Ewrop am wasanaeth bwyty, sy’n anhygoel.”

Meddai Scott Kerr, 21 oed, a fu’n cystadlu yn y categori weldio ac a enillodd fedal rhagoriaeth: “Mae WorldSkills UK a fy nghyflogwr, PFS, wedi bod yn gefnogol iawn gydol fy amser yn y gystadleuaeth. Mae fy nheulu i’n falch iawn ac mae fy ffrindiau wedi bod yn gefnogol iawn. Roedd mynd i Budapest yn golygu y gallwn i ddangos fy sgiliau a rhoi sylw i’r cwmni. Rydw i wrth fy modd fy mod i wedi ennill medal yn Budapest.”

Meddai Dr Neil Bentley, Prif Swyddog Gweithredol WorldSkills UK: “Mae hwn yn ganlyniad gwych i Dîm y DU a’r wlad i gyd. Roedden ni’n anelu am le yn y deg uchaf, ac fe lwyddon ni!

“Y bobl ifanc wych hyn – sydd wedi cael eu hyfforddi a’u paratoi i fod ymhlith y gorau yn Ewrop – yw’r genhedlaeth nesaf o bobl fusnes lwyddiannus yn y DU.”

Meddai Eluned Morgan, Gweinidog y Gymraeg a Dysgu Gydol Oes: “Mae Cymru’n wlad fach sy’n perfformio’n wych o ran sgiliau. Rydyn ni wedi sefydlu ein hunain ar y llwyfan Ewropeaidd trwy feithrin unigolion hynod fedrus mewn amrywiaeth o sectorau allweddol, ac mae manteision hyn yn glir i bawb eu gweld yn y niferoedd sy’n cynrychioli Cymru mewn cystadlaethau sgiliau. Ar hyn o bryd, mae gan Gymru 25 o gystadleuwyr yn rhaglen datblygu carfan y DU, o gyfanswm o 105. Mae hyn yn record i Gymru. Bu pedwar o’r cystadleuwyr hyn yn cystadlu yn EuroSkills 2018, fel rhan o garfan o 22.

“Thomas, Christopher, Collette a Scott yw’r gorau yng Nghymru am eu sgiliau penodol, ac maen nhw wedi cael cydnabyddiaeth fel modelau rôl ysbrydoledig i eraill sy’n cychwyn ar eu gyrfa neu ar eu taith addysgol.

“Mae cystadlu ac ennill medalau yn erbyn rhai o’r prentisiaid a’r dysgwyr gorau yn Ewrop o dan bwysau aruthrol yn her enfawr, a hoffwn i ddymuno pob lwc iddyn nhw, ac i weddill Tîm y DU, yng nghyfnod nesaf eu profiad WorldSkills.”

I gael lle ar Dîm y DU, aeth y prentisiaid a’r dysgwyr trwy broses ddethol drylwyr, gan gymryd rhan yng nghystadlaethau cenedlaethol WorldSkills, gyda’r rowndiau terfynol yn cael eu cynnal yn WorldSkills UK LIVE. Cynhelir WorldSkills Live eleni ar 15-17 Tachwedd yn yr NEC yn Birmingham.

**DIWEDD**

**Nodiadau i Olygyddion:**

**Ynglŷn â WorldSkills UK**

Mae WorldSkills UK wedi bod ar flaen y gad yn datblygu sgiliau rhyngwladol ers 65 mlynedd trwy ei aelodaeth o WorldSkills International, sy’n trefnu’r ‘Gemau Olympaidd Sgiliau’ bob dwy flynedd.

Gan newid y sgwrs genedlaethol ynghylch bri prentisiaethau a sgiliau galwedigaethol, rydym yn creu modelau rôl ifanc heb eu hail o bob cefndir sy’n hyderus, yn ennill medalau ac yn mynd ymlaen i ysbrydoli eraill i ddilyn eu hesiampl.

Rydym yn sefydliad annibynnol sy’n gweithio gyda rhwydwaith o arbenigwyr o fyd addysg a diwydiant sydd wedi uno i helpu’r DU i fynd ymhellach, yn gyflymach.

**WorldSkills UK LIVE** (yr hen Skills Show), sy’n denu mwy na 70,000 o bobl ifanc, yw digwyddiad sgiliau rhyngweithiol mwyaf y wlad – ac fe’i cynhelir yn yr NEC, Birmingham ym mis Tachwedd (15-17).



**I gael mwy o wybodaeth, ewch i** [**www.worldskillsuk.org**](http://www.worldskillsuk.org)